題中寂堂
作者：韓駒
朝代：宋

paragraphs: 虎卧文公廬，鳥巢道林室。
本自無俗喧，何由辨真寂。
逃溺必登山，避燔必趨澤。
君看好静人，萬慮固未息。
是心儻已刳，對境起亦得。
上人早聞道，晚順世間迹。
振衣下靈巖，飛錫來上國。
高堂亦何有，萬卷繞四壁。
客來倚風廊，晤語終日夕。
莫言門如市，中有忘機客。
吾曹詩酒汙，此道誰目擊。
唯應寂時趣，獨有清士識。